CELEX: 62019TN0011
Language: et
Date: 2019-01-02 00:00:00
Title: Kohtuasi T-11/19: 2. jaanuaril 2019 esitatud hagi – La Mutualidad General de la Abogacía jt versus EKP ja Ühtne Kriisilahendusnõukogu

25.2.2019   
            
            
               ET
            
            
               Euroopa Liidu Teataja
            
            
               C 72/43
            
         
      2. jaanuaril 2019 esitatud hagi – La Mutualidad General de la Abogacía jt versus EKP ja Ühtne Kriisilahendusnõukogu
      (Kohtuasi T-11/19)
      (2019/C 72/56)
      Kohtumenetluse keel: hispaania
      
         Pooled
      
      
         Hagejad: La Mutualidad General de la Abogacía (Madrid) ja teised 75 hagejat (esindajad: advokaadid R. Pelayo Jiménez, A. Muñoz Aranguren ja P. Hermida Paredes)
      
         Kostjad: Euroopa Keskpank ja Ühtne Kriisilahendusnõukogu
      
         Nõuded
      
      Hagejad paluvad Üldkohtul:
      
                  —
               
               
                  tuvastada EKP ja Ühtse Kriisilahendusnõukogu lepinguväline vastutus hagiavalduses nimetatud tegematajätmiste eest ning mõista nendelt hagejate kasuks välja hüvitis tekitatud kahju eest, mida hinnatakse nende aktsiate rahalise väärtuse alusel, mis Ühtse Kriisilahendusnõukogu enda hinnangul „Hinnang 1“ oli 2,0020217 €/aktsia, ning teise võimalusena mõista kostjaks olevatelt institutsioonidelt välja hüvitis, mis võrdub summaga 0,8442 €/aktsia;
               
            
                  —
               
               
                  lisada hüvitise summale tasandusintressid, mis arvutatakse Hispaania jaoks ajavahemiku, mis ulatub 6. juunist 2017 kuni käesolevas asjas kohtuotsuse tegemiseni, suhtes Eurostati kindlaksmääratud aastaintressi alusel, millele lisanduvad viivised (EKP poolt peamistel refinantseerimistoimingutel rakendatavas määras, mida on suurendatud kahe protsendipunkti võrra), alates kahju hüvitamise kohustust tuvastava kohtuotsuse kuupäevast kuni nende tegeliku väljamaksmiseni;
               
            
                  —
               
               
                  mõista kohtukulud välja kostjaks olevatelt institutsioonidelt.
               
            
         Väited ja peamised argumendid
      
      Hagejad esitavad hagi põhjenduseks kaks väidet.
      
                  1.
               
               
                  Esimene väide, et esineb Banco Central Europeo väidetavalt õigusvastane või hooletu tegevus või tegevusetus. Seoses sellega väidab hageja järgmist:
                  
                              —
                           
                           
                              et on rikutud õiguspärase ootuse kaitse põhimõtet, kuna EKP kui järelevalvealase läbivaatamise ja hindamise protsessi (SREP) eest vastutav institutsioon tekitas Banco Popular Español, S.A. aktsionäridel õiguspärase ootuse;
                           
                        
                              —
                           
                           
                              et EKP on rikkunud hoolsuskohustust ja hea halduse põhimõtet, kuna ta ei võtnud nõuetekohaseid varajase sekkumise ja/või Banco Popular Españoli finantsseisundi taastamise meetmeid, millega ta rikkus suuniseid seoses nende meetmete varajase käivitamise järjepideva kohaldamisega (direktiivi 2014/59 artikli 27 lõige 4).
                           
                        
            
                  2.
               
               
                  Teine väide, et Ühtne Kriisilahendusnõukogu on käitunud ebaseaduslikult või hooletult. Seoses sellega väidab hageja järgmist:
                  
                              —
                           
                           
                              et on rikutud määruse (EL) 806/2014 artikleid 7 ja 13 ning direktiivi 2014/59 artikli 3 lõiget 4, kuna Ühtne Kriisilahendusnõukogu ei olnud oma tegevust kooskõlastanud EKP-ga ning kuna Banco Popular Españoli kriisilahenduse kava ei olnud ajakohastatud;
                           
                        
                              —
                           
                           
                              et Ühtne Kriisilahendusnõukogu on rikkunud konfidentsiaalsuskohustust ning seoses sellega ELTL artikleid 339 ja määruse (EL) 806/2014 artikli 88 lõiget 1;
                           
                        
                              —
                           
                           
                              et on rikutud määruse (EL) 806/2014 artiklit 20, kuna Ühtne Kriisilahendusnõukogu ei teostanud Banco Popular Españoli suhtes lõplikku hindamist, ning et seoses sellega on rikutud hoolsuskohustust ja hea halduse põhimõtet.